На основу Програма заштите и унапређења животне средине Града Ужица за 2021. годину („Службени лист Града Ужица“ броj 3/20), Стратегије локалног одрживог развоја града Ужица (2012-2020), члана 80. Статута Града Ужица („Службени лист“ број 4/19), Одлуке о Буџету града Ужица за 2021. годину („Службени лист Града Ужица“ број 58/2020) и Уговора са Министарством заштите животне средине бр.401-85/21 од 25.03.2021.године, Градско веће Града Ужица на седници одржаној 19.04.2021.године, доноси

**ПРАВИЛНИК**

**О СПРОВОЂЕЊУ МЕРА ЕНЕРГЕТСКЕ ЕФИКАСНОСТИ НА ПОРОДИЧНИМ КУЋАМА И СТАМБЕНИМ ЗГРАДАМА У ГРАДУ УЖИЦУ ЗА 2021. ГОДИНУ**

**I ОСНОВНЕ ОДРЕДБЕ**

**Члан 1.**

Овим Правилником о суфинансирању мера енергетске ефикасности породичних стамбених објеката и стамбених зграда на територији града Ужица (у даљем тексту Правилник), прописују се начин и критријуми бесповратног суфинансирања мера енергетске ефикасности са циљем смањења штетних емисија, односно смањење загађења ваздуха кроз уштеде у енергентима и повећању енергетских својстава објеката.

**II СУФИНАНСИРАЊЕ МЕРА ЕНЕРГЕТСКЕ ЕФИКАСНОСТИ**

**Члан 2.**

За спровођење Конкурса у у 2021.години опредељена су средства у укупном износу од 54 милиона динара, од чега је 40 милиона опредељено Програмом заштите и унапређења животне средине Града Ужица за 2021. годину, а 14 милиона обезбедило је Министарство заштите животне средине за реализацију пројеката смањења загађења ваздуха у Србији пореклом од индивидуалних ложишта.

У 2021. години суфинасираће се мере:

1. **Набавка и уградњa материјала за изолацију спољних зидова на породичним кућама**:

* Максимално учешће Града до 120.000,00 динара са ПДВ по пријави, односно до 50% износа са ПДВ.
* Планирана средстава **12.000.000** динара**.**

1. **Набавка и уградња столарије са одговарајућим термичким својствима на породичним кућама:**

* Максимално учешће Града до 80.000,00 динара са ПДВ по пријави, односно до 50% износа са ПДВ
* Планирана средства **6.000.000** динара.

1. **Набавка котлова или етажних пећи на дрвни пелет за породичне куће:**

* Максимално учешће Града до 85.000,00 са ПДВ, односно до 50% укупне вредности котла са ПДВ.
* Планирана средства **2.000.000** динара.

1. **Набавка котлова на гас за породичне куће:**

* Максимално учешће Града до 70.000,00 са ПДВ, односно до 50% укупне вредности са ПДВ.
* Планирана средства **24.000.000** динара.

1. **Набавка котлова на гас за станове у стамбеним зградама:**

* Максимално учешће Града до 70.000,00 са ПДВ, односно до 50% укупне вредности са ПДВ.
* Планирана средства **10.000.000** динара.

**III УСЛОВИ ПРИЈАВЕ НА КОНКУРС**

**Члан 3.**

Услови учешћа на Конкурсу које мора да испуни подносилац захтева:

1. Да је власник и да живи у породичној кући или стану који су изграђени на градском подручју у првој, другој или трећој стамбеној зони **(према решењу за порез),** где се и региструје повећано загађење ваздуха у зимском периоду.
2. Да стамбени објекат-кућа није прикључена на градски топловод, односно да стамбена зграда за колективно становање нема техничких могућности за прикључење на градски топловод.
3. Да поседује **један од** следећих доказа за стамбени објекат:
   1. доказ о изградњи објекта пре доношења прописа о изградњи,
   2. грађевинску дозволу добијену кроз редован поступак обезбеђења дозволе,
   3. грађевинску дозволу добијену из поступка легализације или
   4. решење о озакоњењу.
4. Да је измирио доспеле обавезе по основу пореза на имовину.
5. **Не прихватају се трошкови радова, набавке материјала и опреме који настану пре првог обиласка Комисије за преглед и оцену поднетих захтева за суфинансирање пројеката енергетске ефикасности**.

**Члан 4.**

Право учешћа на Конкурсу  **немају** :

1. Власници стамбено-пословних објеката.
2. Грађани који су у претходном периоду користили средства Града Ужица за суфинансирање мера енергетске ефикасности ОСИМ грађана који подносе захтев за суфинансирање набавке котла на гас, а који су у претходном периоду користили средства Града за израду термоизолације или уградњу столарије.
3. Власници стамбених објеката на којима је у претходном периоду средствима Града Ужица суфинансирана нека од мера енергетске ефикасности, ОСИМ власника који подносе захтев за суфинансирање набавке котла на гас.
4. Власници објеката који су у претходне две године после потписивања Уговора одустали од одобрене субвенције.

**Члан 5.**

**А) Документацијa коју доставља подносилац пријаве при подношењу пријаве:**

1. Потписан и попуњен *Пријавни образац* за суфинасирање мера енергетске ефикасности,
2. Фотокопију личне карте или очитану чиповану личну карту власника објекта,
3. Копију грађевинске дозволе, односно други документ којим се доказује легалност објекта,
4. Извод из листа непокретности за објекат, не старији од две године (фотокопија)
5. Потврда о могућности прикључења на гасоводну мрежу коју издаје АД ''УЖИЦЕ-ГАС'' (за меру набавка котла на гас)
6. Фотокопија Ужичке породичне картице (картица за породице са троје и више деце) и фотокопију личне карте корисника картице,
7. Изјава подносица пријаве о коришћењу средства Града за ову намену.
8. Предрачун за материјал, опрему и радове

**Б) Документација коју обезбеђује Град:**

1. Потврда о редовном измиривању обавеза по основу пореза на имовину Града Ужица,
2. Потврда ЈКП „Градска топлана Ужицe“ да нема техничких могућности за прикључење на градски топловод, за власнике станова у стамбеним зградама.

**В) Документација која се даје на увид Комисији приликом обиласка објекта:**

1. Грађевински пројекат објекта (по потреби)

**Г) Документација која се доставља након потписивања Уговора и завршетка радова:**

1. Захтев за повраћај средстава
2. Доказ о завршетку радова (потврда Комисије),
3. Фискалне и готовинске рачуне за материјал, опрему и радове,
4. Извештај о испитивању коефицијента пролаза топлоте произвођача столарије, издат од овлашћеног сертификационог тела (мера 2.),
5. Попуњен и оверен гарантни лист за материјал, опрему и радове,
6. Уговор о испоруци гаса (мера 4 и 5).

**Члан 6.**

Термичка својства објекта која морају бити испуњена у погледу енергетске ефикасности су:

а) Спољна столарија са следећим техничким карактеристикама (**U-коефицијент прелаза топлоте**):

* U≤ 1,5 W/m2K за прозоре и балконска врата
* U ≤ 1,6 W/m2K за спољна врата

б) Спољни зид на породичним кућама следећих карактеристика:

* U ≤ 0,4 W/m2K за термичку изолацију

Боја спољнег омотача/фасаде треба да буде усклађена са традиционалном локалном архитектуром, избегавајући тренд јарких и рефлектујућих неадекватних колорита.

**Члан 7.**

**Додатни услови:**

За меру **1.** **Набавка и уградњa материјала за изолацију спољних зидова**

Средства за термичку изолацију неће се одобравати за појединачне етаже стамбених објеката. Уколико стамбени објекат има два или више власника по етажама, пријаву подноси један од власника уз писмену сагласност осталих власника (одобрени износ средстава не може бити већи од 120.000 односно 50% вредности инвестиције за цео објекат). Сутерени чији је фасадни зид обложен каменом или сличним материјалом не морају се термички изоловати.

Двојни објекти различитих власника као и објекти у низу третирају се као засебни објекти.

За меру **2.** **Набавка и уградња столарије са одговарајућим термичким својствима**

Средства се неће одобравати за набавку и уградњу појединачних прозора и врата. Средства се неће одобравати за набавку улазних врата стамбених објеката која нису у директној вези са грејаним простором.

За стамбене објекте са више етажа једног власника, средства се могу користити за замену столарије на једној или свим етажама с тим да замена столарије на свакој од етажа мора бити комплетна.

Власници појединачних етажа у стамбеном објекту подносе појединачне пријаве за замену столарије.

**Члан 8.**

Власник објекта може поднети пријаве за више мера, појединачно за сваку меру (за сваку од мера доставља се комплетна документација за подношење захтева), с тим да средства могу бити одобрена само за једну меру.

**IV ПРИЈАВА НА КОНКУРС**

**Члан 9.**

Градоначелница Града Ужица (у даљем тексту Градоначелница) доноси Одлуку о расписивању Конкурса о суфинансирању мера енергетске ефикасности на породичним кућама и стамбеним зградама у Граду Ужицу.

Конкурс се објављује на званичној интернет страници и огласној табли Града Ужица, и траје 30 дана.

Конкурс спроводи Одељење за заштиту животне средине Града Ужица, а оцењивање пристиглих пријава и одабир корисника средстава врши Комисија за преглед и оцену поднетих захтева за суфинансирање пројеката енергетске ефикасности породичних стамбених објеката на територији града Ужица за 2021. годину, именована од стране Градоначелница (у даљем тексту Комисија).

**Члан 10.**

Пријава се подноси у затвореној коверти са именом, презименом и адресом подносиоца захтева, лично у канцеларији број 9 Градске управе или поштом на адресу:

**Град Ужице**

**Градска управа за урбанизам, изградњу и имовинско правне послове**

**Одељење за заштиту животне средине и одрживи развој**

**Димитрија Туцовића 52**

Са назнаком: **СПРОВОЂЕЊЕ МЕРА ЕНЕРГЕТСКЕ ЕФИКАСНОСТИ НА ПОРОДИЧНИМ КУЋАМА И СТАМБЕНИМ ЗГРАДАМА У ГРАДУ УЖИЦУ ЗА 2021. ГОДИНУ-Не отварати**

Пријаве ће се примати 30 дана од дана објављивања на званичној интернет старници и огласној табли Града Ужица.

Непотпуне и неблаговремене пријаве неће се разматрати.

**V ПРЕГЛЕД И ОЦЕЊИВАЊЕ ПРИЈАВА**

**Члан 11.**

Поступак за оцењивање пристиглих пријава и избор корисника средстава врши ће се на основу листе приоритета састављене бодовањем према следећим критеријумима:

Бодови који се додељују за све мере:

|  |  |
| --- | --- |
| **ДОДАТНИ БОДОВИ** | **Број бодова** |
| **Корисници Ужичке породичне картице (породице са троје и више деце)** | **5** |

|  |  |
| --- | --- |
| **СТАМБЕНЕ ЗОНЕ (према решењу за порез)** | **Број бодова** |
| **Прва зона** | **6** |
| **Друга зона** | **4** |
| **Трећа зона** | **2** |

|  |  |
| --- | --- |
| **ИЗОЛАЦИЈА СПОЉНИХ ЗИДОВА** | |
| **Постојеће стање спољних зидова** | **Број бодова** |
| Зид без фасадне изолације са или без фасадног малтера, дебљине до 30 cm | **12** |
| Зид без фасадне изолације, дебљине преко 30 cm | **9** |
| Зид са фасадном изолацијом 5 cm | **0** |
|  | |
| **Постојеће техничке карактеристике спољне столарије** | **Број бодова** |
| ПВЦ, алуминијум или дрво са троструким термоизолационим стаклом | **15** |
| ПВЦ, алуминијум или дрво са двоструким термоизолационим стаклом | **12** |
| Дрвени, једноструки са вакум стаклом (старији модели „Јеловица“ или слично) | **9** |
| Дрвени, двоструки са спојеним крилима | **6** |
| Дрвени, двоструки са размакнутим крилима, широка или уска кутија | **3** |
|  | |
| **Постојећи начин грејања** | **Број бодова** |
| Природни гас, ТНГ | **15** |
| Пелет | **12** |
| Дрво/ брикет , котао снаге >20kW | **9** |
| Дрво/ брикет, котао снаге < 20kW | **6** |
| Угаљ/ лож уље, котао снаге >20kW | **4** |
| Угаљ/ лож уље, котао снаге < 20kW | **2** |
| Електрична енергија | **1** |
|  | |

|  |  |
| --- | --- |
| **НАБАВКА И УГРАДЊА СПОЉНЕ СТОЛАРИЈЕ** | |
| **Постојеће техничке карактеристике спољне столарије** | **Број бодова** |
| Дрвени, двоструки са размакнутим крилима, широка или уска кутија | **15** |
| Дрвени, двоструки са спојеним крилима | **12** |
| Дрвени, једноструки са вакум стаклом (старији модели „Јеловица“ или слично) | **9** |
|  | |
| **Постојеће стање спољних зидова** | **Број бодова** |
| Зид са фасадном изолацијом, изолација дебљине ≥8 cm | **15** |
| Зид са фасадном изолацијом, изолација дебљине ≤ 5 cm | **12** |
| Зид без фасадне изолације, дебљине преко 30 cm | **8** |
| Зид без фасадне изолације са или без фасадног малтера, дебљине до 30 cm | **5** |
|  | |
| **Постојећи начин грејања** | **Број бодова** |
| Природни гас, ТНГ | **15** |
| Пелет | **12** |
| Дрво/ брикет , котао снаге >20kW | **9** |
| Дрво/ брикет, котао снаге < 20kW | **6** |
| Угаљ/ лож уље, котао снаге >20kW | **4** |
| Угаљ/ лож уље, котао снаге < 20kW | **2** |
| Електрична енергија | **1** |

|  |  |
| --- | --- |
| **НАБАВКА КОТЛОВА НА ПЕЛЕТ**  **(породичне куће)** | |
| **Постојећи начин грејања** | **Број бодова** |
| Угаљ, лож уље | **15** |
| Дрво, брикет | **10** |
| Електрична енергија | **5** |
| Природни гас, пелет | **0** |
|  | |
| **Врста грејног уређаја** | **Број бодова** |
| Котао на чврсто гориво снаге >20kW | **12** |
| Етажне пећи на чврсто гориво снаге <20kW | **9** |
| Шпорет, пећ | **6** |
| Уређаји за грејање на електричну енергију | **3** |
| Котлови на гас, пелет | **0** |
|  | |
| **Постојеће стање спољних зидова** | **Број бодова** |
| Зид са фасадном изолацијом, изолација дебљине ≥8 cm | **15** |
| Зид са фасадном изолацијом, изолација дебљине ≤ 5 cm | **12** |
| Зид без фасадне изолације,дебљине преко 30 cm | **8** |
| Зид без фасадне изолације са или без фасадног малтера, дебљине до 30 cm | **5** |
|  | |
| **Постојеће техничке карактеристике спољне столарије** | **Број бодова** |
| ПВЦ, алуминијум или дрво са троструким термоизолационим стаклом | **15** |
| ПВЦ, алуминијум или дрво са двоструким термоизолационим стаклом | **12** |
| Дрвени, једноструки са вакум стаклом (старији модели „Јеловица“ или слично) | **9** |
| Дрвени, двоструки са спојеним крилима | **6** |
| Дрвени, двоструки са размакнутим крилима, широкаили уска кутија | **3** |

|  |  |
| --- | --- |
| **НАБАВКА КОТЛОВА НА ПРИРОДНИ ГАС (стамбене зграде)** | |
| **Постојећи начин грејања** | **Број бодова** |
| Угаљ, лож уље | **15** |
| Дрво, брикет | **10** |
| Електрична енергија | **5** |
| Пелет | **0** |
|  | |
| **Постојеће техничке карактеристике спољне столарије** | **Број бодова** |
| ПВЦ, алуминијум или дрво са троструким термоизолационим стаклом | **15** |
| ПВЦ, алуминијум или дрво са двоструким термоизолационим стаклом | **12** |
| Дрвени, једноструки са вакум стаклом (старији модели „Јеловица“ или слично) | **9** |
| Дрвени, двоструки са спојеним крилима | **6** |
| Дрвени, двоструки са размакнутим крилима, широка или уска кутија | **3** |

|  |  |
| --- | --- |
| **НАБАВКА КОТЛОВА ПРИРОДНИ ГАС**  **(породичне куће)** | |
| **Коришћење средстава Града Ужица за унапређење ЕЕ** | **Број бодова** |
| Нису коришћена средства | **20** |
| Коришћена средства | **0** |
|  | |
| **Постојећи начин грејања** | **Број бодова** |
| Угаљ, лож уље | **15** |
| Дрво, брикет | **10** |
| Електрична енергија | **5** |
| Природни гас, пелет | **0** |
|  | |
| **Врста грејног уређаја** | **Број бодова** |
| Котао на чврсто гориво снаге >20kW | **12** |
| Етажне пећи на чврсто гориво снаге <20kW | **9** |
| Шпорет, пећ | **6** |
| Уређаји за грејање на електричну енергију | **3** |
| Котлови на гас, пелет | **0** |
|  | |
| **Постојеће стање спољних зидова** | **Број бодова** |
| Зид са фасадном изолацијом, изолација дебљине ≥8 cm | **15** |
| Зид са фасадном изолацијом, изолација дебљине ≤ 5 cm | **12** |
| Зид без фасадне изолације,дебљине преко 30 cm | **8** |
| Зид без фасадне изолације са или без фасадног малтера, дебљине до 30 cm | **5** |
|  | |
| **Постојеће техничке карактеристике спољне столарије** | **Број бодова** |
| ПВЦ, алуминијум или дрво са троструким термоизолационим стаклом | **15** |
| ПВЦ, алуминијум или дрво са двоструким термоизолационим стаклом | **12** |
| Дрвени, једноструки са вакум стаклом (старији модели „Јеловица“ или слично) | **9** |
| Дрвени, двоструки са спојеним крилима | **6** |
| Дрвени, двоструки са размакнутим крилима, широкаили уска кутија | **3** |

**Члан 12.**

Уколико се за грејање користе два или више различитих енергената, број бодова се рачуна као аритметичка средина бодова за наведене енергенте.

Приликом бодовања столарије на објекту на коме се налази више врста столарије, бодоваће се прозори чија је укупна површина највећа.

Уколико се два захтева на крају бодовне листе за доделу средстава оцене са истим бројем бодова, средства ће добити подносилац захтева са већим бројем бодова у критеријуму мере за коју подноси захтев, уколико и тада број бодова буде исти предност имају становници I стамбене зоне, а затим II зоне (према пореској пријави).

**Члан 13.**

Комисија након истека рока за подношење захтева, врши обавезни теренски обилазак објеката свих подносиоца захтева, приликом чега се проверава усклађеност грађевинских дозвола и површине објекта из пореске пријаве са стварним стањем и по потреби врши увид у пројектну документацију.

Приликом теренског обиласка Комисија на лицу места врши бодовање поднетих захтева на основу критеријума одређених Правилником, уз обавезно присуство подносиоца захтева, сачињава се Записник у два примерка, при чему један примерак остаје подносиоцу пријаве, а други задржава Комисија. Подносилац пријаве има право примедбе на Записник у року од седам дана од доласка Комисије. Примедбе се подносе писменим путем на писарници Града Ужица. Комисија је дужна да у року од 10 дана након пријема примедби, изврши поновни обилазак објеката подносиоца примедбе и изврши поновно бодовање.

За све објекте којима се одобрава коришћење средстава Града на основу Конкурса, урадиће се Технички извештаји.

Након завршетка радова који су одобрени за суфинансирање путем Конкурса, Комисија спроводи теренски обилазак ради утврђивања усклађености изведених радова са Техничким извештајем.

**Члан 14.**

Прелиминарна листа корисника средстава утврђује се на основу броја додељених бодова и објављује на званичном сајту и огласној табли Града Ужица. Уколико Град Ужице током трајања Конкурса не прими довољан број важећих пријава за неку од мера предвиђених Конкурсом, Комисија може формирати прелиминарну листу за ту меру без бодовања поднетих захтева за ту меру.

Подносиоци захтева којим није одобрена субвенција, као и подносиоци који нису испунили услове конкурса, биће писмено обавештени.

Учесници на Конкурсу могу у року од 8 дана од дана пријема обавештења поднети примедбу Комисији. Комисија је дужна да у року од 5 дана од дана пријема, размотри примедбе и подносиоцу примедбе достави писмени одговор.

Након разматрања примедби Комисија утврђује Предлог одлуке са листом корисника средстава. Коначну Одлуку са листом корисника за суфинансирање мера енергетске ефикасности на породичним кућама и стамбеним зградама у Граду Ужицу за 2021. годину (у даљем тексту Одлуку) доноси Градоначелница на предлог Комисије.

Одлука са листом корисника се објављује на званичној интернет страници и огласној табли Града Ужица. Број корисника средстава утврђених листом корисника може се проширити у зависности од утрошка средстава за сваку меру.

Против Одлуке из става 3 овог члана, учесник на Конкурсу може поднети приговор Градском већу у року од 8 дана од дана објављивања. Одлука Градског већа је коначна.

**Члан 15.**

Уколико Град Ужице током трајања Конкурса не прими довољан број важећих пријава за неку од мера предвиђених Конкурсом, Комисија ће повећати број корисника средстава за другу меру зависно од броја пристиглих пријава.

Уколико се не утроше планирана средства за неку од меру, средства ће се доделити следећем кориснику који испуњава услове, према листи корисника.

**Члан 16.**

На основу Одлуке и листе корисника средстава, Град Ужице ће са свим одабраним корисницима склопити Уговоре о суфинасирању.

Одабрани корисник средстава дужан је да најкасније у року од 15 календарских дана, од дана пријема позива за потписивање Уговора, потпише Уговор са Градом. Уколико одабрани корисник у предвиђеном року не потпише Уговор сматраће се да је одустао од учешћа на Конкурсу.

**Члан 17.**

Корисник средстава дужан је да предвиђене радове заврши најкасније до 31.10.2021. године. Захтев за повраћај средстава мора се поднети најкасније до 15.11.2021. године. Исплата средстава извршиће се у року од 45 дана од дана подношења захтева за повраћај средстава.

**Члан 18.**

Прихватљиви укупни инвестициони трошкови са ПДВ-ом односе се на:

* Набавку и уградњу термичке изолацију спољних зидоваса фасадом:
* до 1800,00 дин/m2
  + Набавку и уградњу спољне столарије са одговарајућим термичким својствима:
    - прозори и балконска врата до 12.000,00 дин/m2
    - улазна врата до 20.000,00 дин/m2
* Набавку ложних уређаја на пелет и природни гас без трошкова уградње:
  + уређај(котао) на природни гас-основна верзија
  + котао на пелет или етажна пећ на пелет које као енергент користе искључиво пелет (неће се одобравати средства за набавку комбинованих уређаја који као енергент користе чврсто гориво и пелет као ни уређаја који нису у систему етажног или централног грејања)

Конкурсом није прописан произвођач опреме и извођач радова.

**Члан 20.**

Корисник средстава ће сам сносити трошкове радова и опреме који превазилазе прихватљиве трошкове, а односе се на: посебан дизајн фасаде, столарија у боји, улазна врата са посебним безбедносним елементима, уређаји на пелет односно природни гас са додатном опремом и слични захтеви.

Власницима објеката који су доставили рачуне са ценама мањим од максимално утврђених, признаваће се 50% износа који је назначен на фактури.

**Члан 21.**

Овај Правилник ступа на снагу даном доношења и објавиће се у Службеном листу Града Ужица.

ГРАД УЖИЦЕ

ГРАДСКО ВЕЋЕ

III Број 352-129

19.04.2021.године

Ужице